ТекIуэныгъэм и мафIэгу
Мэлыжьыхьым и 11-м «ТекIуэныгъэ» мафIэгур КъБР-м къэсащ. Хэку зауэшхуэм и фэеплъ, зи хъыбар куэд тхыдэм къыхэнэжа мафIэгур 2011 гъэ лъандэрэ къалэ-къалэкIэ Урысей Федерацэм щызокIуэ, блэкIар зэращымыгъупщам, хэкур зыхъумахэм фIыщIэ зэрыхуащIым и щыхьэту.
Емуз Нинэ и псалъэ Совет Союзыр фашист Германием зэрытекIуар Левитан Юрий жиIэу ирагъэтхауэ щыта макъыр радиом къиIукIыу, «ТекIуэныгъэр» Налшык и гъущI гъуэгу вокзалым къыщытехьам, гуфIэгъуэ пэкIум кърихьэлIа цIыхухэм гъэщIэгъуэн ящыхъуащ мафIэгу зэпыщIар къэзыша бахъэрызекIуэхэр. Ахэр 1947 гъэм яухуа Л-0073-рэ «Эрик» цIэ лейр зыфIаща ЭР739-99-мрэт.
Кавказ Ищхъэрэ федеральнэ щIына-лъэм щрагъэкIуэкIыну зэIущIэхэм хэтыну къеблэгъат Кавказ Ищхъэрэ гъущI гъуэгу зэпыщIэныгъэхэм я унафэщIым и къуэдзэ Лукьяненков Дмитрий.
— «ТекIуэныгъэ» мафIэгум илъэсибл мэхъури ди къэралыр къызэхекIухь, — жиIащ Лукьяненковым. — Апхуэдэ щIыкIэкIэ дэ щIалэгъуалэм яжетIэну дыхуейуэ аращ: ди адэжьхэр щIэзэуар дэ нобэ хуиту дыпсэун папщIэщ. Къэбэрдей-Балъкъэрым а зауэм цIыху мин 60 игъэкIуащ, абыхэм ящыщу мин 40-м щIигъум къагъэзэжакъым. Совет Союзым и ЛIыхъужь цIэр къыхуагъэфэщащ 33-м, 4-м ЩIыхь орденым и нагъыщэ псори къратащ, мин 12-м яIащ орденхэмрэ медалхэмрэ.
ТекIуэныгъэм и мафIэгур къезыгъэблагъэхэм яхэтащ КъБР-м и Правительствэм и УнафэщIым и къуэдзэ — егъэджэныгъэмкIэ, щIэныгъэмрэ щIалэгъуалэм я IуэхухэмкIэ министр Емуз Нинэрэ Зауэм, лэжьыгъэм, IэщэкIэ ЗэщIэузэда Къарухэмрэ хабзэхъумэ IуэхущIапIэхэмрэ я ветеранхэм я Налшык къалэ советым и унафэщI Абдулаев Мустэфарэ.
— Мы Iуэху дахэр къезыхьэжьахэм фIыщIэ яхуэсщIыну сыхуейт, — жиIащ Емуз Нинэ. — Сэ си ныбжькIэ сыхиубыдащ зауэм къикIыжахэм епсэлъэну, я гукъэкIыжхэм едэIуэну зи насып къихьахэм. Нобэ мыбдеж щIалэгъуалэ куэд къекIуэлIащи, согуфIэ. Зауэ зэманымрэ абы къыщIэна фэеплъхэмрэ фэ фапэжыжьэщ, зэманым докIуэдыж ахэр. Абы къыхэкIыу, ди блэкIар дигу къэзыгъэкIыж мыпхуэдэ зэIущIэхэр уасэншэщ.
Дауэдапщэм кърихьэлIахэм мафIэгум бгъурыту фэеплъ сурэт зытрагъэхащ, языныкъуэхэм яхузэфIэкIащ «ТекIуэныгъэ» мафIэгум и вагон кIуэцIхэр зрагъэлъагъуну. Ауэ псом нэхърэ нэхъыщхьэращи, Хэку зауэшхуэм текIуэныгъэ къыщызыхьа ди зауэлIхэм я фэеплъ мафIэгум цIыхухэм ягу къигъэкIыжащ нобэ хуиту дызэрыпсэур зи фIыщIэхэр, ди мамыр гъащIэм зи псэ щIэзытахэр.
МафIэгур ди республикэм къызэрысам папщIэ концертышхуэ екIуэкIащ. «ТекIуэныгъэр» нобэ, мэлыжьыхьым и 12-м Пятигорск нэсынущ, адэкIэ Черкесск къалэ абы иунэтIынущ.
Фырэ Анфисэ.
Сурэтхэр Къарей Элинэ трихащ.
